《水龙吟 京江离席》
清代·严绳孙

南徐自是伤心处，天水平分瓜步。风吹浪打，英雄去尽，江山千古。

此际茫茫，故人挥手，一时燕楚。喜离尊重满，彩笺同擘，邀仙令，片帆驻。

多少风流云散，更东南、断魂金鼓。平生知己，寸心空在，算来良苦。

梦里平湖，芙蓉秋老，使君归去。便从今，击筑声沈，听湘瑟，两何许。

作者简介：（1623—1702）江苏无锡人，字荪友。以诗古文辞擅名。康熙十八年，以布衣举博学鸿儒，试日仅赋一诗而出。授检讨，修《明史》，充日讲起居注官。迁右中允，乞归。工书画，有《秋水集》。